Brennpunkt-dokumentaren «Våre allierte» fulgte Karl Håkon gjennom ni måneder i 2016. Han var da fremmedkriger i den kurdiske hæren, den såkalte peshmergaen.

– Jeg er blitt beskyldt for å flykte fra virkeligheten, sa Karl Håkon i dokumentaren «Våre allierte». Foto: Anders Hammer / NRK

Dokumentaren sluttet med at han tok flyet tilbake til Nord-Irak for å kjempe videre etter en periode der han hadde tjent opp litt penger i Norge, blant på en seter i Valdres.

Men allerede etter én måned ved fronten, bestemte Karl Håkon seg for å komme tilbake til Norge for godt for å satse på kjærlighet i fjor høst. Forholdet tok imidlertid slutt, og Karl Håkon dro igjen i krigen.

Fordømmer Tyrkia

Nå har Karl Håkon dukket opp i en propagandavideo for kurdiske PKK som er publisert på YouTube og av et nyhetsbyrå som er regnet for å stå svært tett på den væpnede bevegelsen. Kledd i PKKs karakteristiske beige kampuniform og med et kalasjnikovgevær i hånden, forklarer Karl Håkon på engelsk hvorfor han har sluttet seg til PKK:

– Jeg kom hit for å kjempe mot det fascistiske tyrkiske militæret, kjempe mot brutaliteten og krigsforbrytelsene den tyrkiske staten og militæret utfører, sier Karl Håkon.

I en monolog på 16 minutter og 36 sekunder ramser han opp PKKs mål og historie og fordømmer tyrkiske myndigheter i sterke ordelag.

I et innklipp til slutt oppfordrer han andre unge i Europa til å komme til fjellene, «slutte seg til revolusjonen» og kjempe sammen med PKK.

Uklart lovverk

Kurdistans Arbeiderparti (PKK) er en væpnet gruppe som vil gjennomføre en radikal omforming av samfunnet inspirert av revolusjonær sosialisme og sosialøkologisme. I en kortdokumentar følger NRK Brennpunkt PKK-geriljaen tett i felt utenfor byen Kirkuk i Irak.

I Tyrkia har krigen mellom PKK og myndighetene kostet over 40.000 mennesker livet. PKK er ført opp på USAs, NATOs og EUs lister over terrororganisasjoner.

Norske myndigheter opererer ikke med tilsvarende lister over definerte terrororganisasjoner. Og på tross av innskjerpinger er det fortsatt uklart om det ifølge norsk lov er forbudt å kjempe med PKK.

Ifølge én tolkning av loven kan Karl Håkon risikere opp til seks år i fengsel fordi han deltar i «væpnet konflikt i utlandet» som ikke er «på vegne av en statlig styrke». Det går frem av paragraf 145 i den norske straffeloven som ble skjerpet i fjor. Men hittil er ingen nordmenn blitt straffet for å kjempe for PKK.

Kjemper mot IS

Sammen med peshmergaen har PKK kjempet mot IS. Og det kan være at PKK i likhet med peshmergaen av en dommer i norsk rett vil bli sett på som styrker som kjemper for kurdiske selvstyremyndigheter.

Martin Bernsen i PST advarer nordmenn mot å kjempe som fremmedkrigere. Foto: Knut-Martin Løken / NRK

Men Karl Håkon skal ha blitt advart av PST om at han risikerer fengselsstraff ved retur til Norge.

Overfor NRK gjentar seniorrådgiver i PST Martin Bernsen i dag bare PSTs advarsel til nordmenn mot å kjempe som fremmedkrigere, fordi de fort kan gjøre seg skyldig i straffbare handlinger.

I en redegjørelse påpeker PST at peshmergaen og de andre grupperingene som kjemper mot IS, ikke er synlig opptatt av å følge internasjonale lover for krig som folkeretten og humanitærretten.

Dermed kan fremmedkrigerne komme til å utføre handlinger som etter norsk lov defineres som drap, overgrep eller terrorisme. Da kan de stilles for retten og straffes når de kommer tilbake til Norge.

Klipp fra Brennpunkt-dokumentaren «Våre allierte» Du trenger javascript for å se video. Klipp fra Brennpunkt-dokumentaren «Våre allierte»

Kritisert på møte

I fjor sommer var Karl Håkon invitert til å holde et foredrag og diskutere krigføringen på et arrangement i regi av organisasjonen Ungkurd Norge. Begard Reza, som er styremedlem i Ungkurd, var ordstyrer på møtet.

Karl Håkon hintet da om at han vurderte å slutte seg til en annen væpnet gruppering og han ble kritisert av Reza for å hoppe mellom grupperinger med ulike politiske mål:

– Jeg personlig syns du må reflektere rundt hva det er man egentlig støtter. Altså, man kriger ikke bare mot noe, men for noe. Og det er slike tanker jeg får når jeg hører deg og andre jeg har truffet som har vært der nede, at man vil liksom bare vil krige, sier Reza.

– Jeg kan for så vidt si at jeg kriger for noe selv og. Og det er jo for frihet. Men jeg kriger mot IS, for frihet, svarte Karl Håkon.

Det har ikke lyktes NRK Brennpunkt å komme i kontakt med Karl Håkon mandag.